Мигел де Унамуно
Заточвам се…

Превод от испански: Александър Муратов, Атанас Далчев, 1978

chitanka.info

Заточвам се дълбоко в паметта,

с възпоминанието ще живея;

а на историята във пустошта

изгубя ли се, ме търсете в_нея.

Животът дълга болест си остава

и болен тъй, живеейки, аз гина,

отивам в мълчаливата пустиня,

където ме дори смъртта забравя.

И, мои братя, аз ви нося с мен

пустинята си тайно да населя;

помислите ли ме мъртвец студен,

в ръцете ви ще потреперя целия.

Душата моя — книга тук оставям,

човек един, но истинска вселена;

когато ти трептиш с душа студена,

читателю, аз в тебе затрептявам.

9. III. 1920

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.